钦定古今图书集成/明伦汇编/官常典/第765卷 > 说苑 > 赵典
## 钦定古今图书集成/明伦汇编/官常典/第765卷 > 说苑 > 赵典

按《后汉书》本传，“典字仲经，蜀郡成都人也。父戒，为太
尉。桓帝立，以定策封厨亭侯。典少笃行隐约，博学经
书，弟子自远方至。建和初，四府表荐，征拜议郎，侍讲
禁内，拜迁为侍中。时帝欲广开鸿池，典谏曰：‘鸿池汎
溉，已且百顷，犹复增而深之，非所以崇唐、虞之约己，
遵孝文之爱人也’。帝纳其言而止。父卒，袭封，出为弘”
农太守，转右扶风公事去官。征拜城门校尉，转将作
大匠，迁少府，又转大鸿胪。时恩泽诸侯，以无劳受封，
群臣不悦而莫敢谏。典独奏曰：“夫无功而赏劳者不
劝，上忝下辱，乱象于度。且高祖之誓，非功臣不封，宜
一切削免爵土，以存旧典。”帝不从。顷之，转太仆，迁太
常。朝廷每有灾异疑议，辄谘问之。典据经正对，无所
曲折。每得赏赐，辄分与诸生之贫者。后以谏争违旨，
免官就国。会帝崩，时禁藩国诸侯不得奔吊。典慨然
曰：“身从衣褐之中，致位上列，且乌乌反哺报德，况于
士邪！”遂解印绶、符策付县而驰到京师。州郡及大鸿
胪并执处其罪。而公卿百寮嘉典之义，表请以租自
赎，诏书许之。再迁长乐少府、卫尉。公卿复表典“笃学
博闻，宜备国师。”会病卒，使者吊祠，窦太后复遣使兼
赠印绶，谥曰“献侯。”